Жылаум и гурыщIэ макъамэхэр
 Иджыблагъэ дунейм къытехьащ Жылау Арсен «ГурыщIэ макъамэ» зыфIища къыдэкIыгъуэр.
И IэдакъэщIэкI кущIафIэхэмкIэ республикэм фIыуэ къыщацIыху щIалэрм и иджырей лэжьыгъэр къызэрымыкIуэу узыщыгуфIыкIынщ. Тхылъыр дунейм къытехьэнымкIэ жэрдэм зыщIар «ЦIыхубэ творчествэмкIэ методикэ центр» IуэхущIапIэрщ.
Хэт зымыщIэр макъамэфIым, уэрэд нэсым я къарур здынэсыр?! Ар цIыхум гъусэ пэжу ижь-ижьыж лъандэрэ къыдэгъуэгурыкIуэ, кIуэ пэтми ди гъащIэм нэхъ куууэ къыхыхьэ щэнхабзэм и Iыхьэ инщ.
«ЛIым сыт и пщIэ?» - щыжаIэм, «ЛIым хузэфIэкI и пщIэщ» - къажриIат Къэзэнокъуэ Жэбагъы. Абы тепщIыхьмэ, Жылау Арсен Нурбий и къуэм лъэпкъымрэ щэнхабзэмрэ хуилэжьа лэжьыгъэм зылI и увыпIэ щеубыд.
Сабийхэм ягъэзэщIэн уэрэдхэр зэрыт «Вагъуэ шыр» (1996 гъ.), «Дыгъэщыгъэ» (2004 гъ.) сборникхэм къагъэлъагъуэ Арсен сабийхэм яхуиIэ гумащIагъымрэ щабагъымрэ. Лъэпкъым дежкIэ хэлъхьэныгъэфIщ иужькIэ къыдэкIа и тхылъхэри: «Фэеплъ лъапIэ» (2008 гъ.), «Сабиигъуэр ар гуфIэгъуэщ» (2018 гъ.), «Адыгэ уэрэдыжьхэр» (2018гъ.).
2008 гъэ лъандэрэ «Кавказ» уэрэджыIакIуэ гупым я художественнэ унафэщIщ, я пашэщ. Мыбдежи абы щилэжьыр къэлъытэгъуейщ.
«Зыпэрыт IэнатIэр фIэхьэлэмэту, фIэщIэщыгъуэу, абы пыщIа псоми дихьэхыу лажьэ Жылау Арсен иджыри лэжьыгъэфI куэд лъэпкъым хуилэжьыну дыпоплъэ!» - псалъэ дахэхэр тхылъым и псалъэпэм щетх Бахъсэн щIыналъэм щэнхабзэмкIэ и къудамэм и унафэщI Тхьэмадокъуэ Зерэ.
Уэрэд тхущIым нэблагъэ зытегуэша Iыхьищым Жылаум игу ирихь усэ сатырхэм щыщ пычыгъуэ фIэщыгъэ яхуищIащ. I Iыхьэ – «Дуней псо сыухуэнщи, уи цIэри фIэсщынщ» (ГъущIо Зариф), II Iыхьэ - «ЩIэщыгъуэщ сыт щыгъуи уи теплъэр, си лъахэ!» (Емкъуж Мухьэмэд), III Iыхьэ - «Если ты рядом, я знаю, смогу все свершить, к чему сердце стремится» (Къагъырмэс Борис).
УсакIуэ цIэрыIуэхэу МэшбащIэ Исхьэкъ, Сонэ Абдулчэрим, Вындыжь Марие, Зэгъэщтокъуэ Людэ, Къармэ Iэсият, Лыкъуэжь Нелли, Щоджэн Леонид сымэ, нэгъуэщIхэми я IэдакъэщIэкIхэм гур зытхьэкъу уэрэдыпкъхэр яхуитхащ Арсен. КъыдэкIыгъуэр ягъэдахэ Жылэ Толэ и IэдакъэщIэкI телъыджэхэм. Зи гугъу тщIы тхылъыр щыхьэт тохъуэ Жылау Арсен зэрыгумызагъэм, апхуэдэуи абы и IэщIагъэм хуиIэ творческэ бгъэдыхьэкIэм.
Щомахуэ Залинэ.
